钦定古今图书集成/理学汇编/经籍典/第157卷 > 《前题》〈同前韵〉 李蒙
## 钦定古今图书集成/理学汇编/经籍典/第157卷 > 《前题》〈同前韵〉 李蒙

“惟帝王之应运，孰无贤而能作。虽道洽于唐虞，尚翘
翘于林壑。彼《嘉鱼》之发兴，实思贤而共乐。盖风俗之
盛衰，以废兴为善恶。惟鱼在渊兮其迹惟深，贤在野
兮其道惟默。植忠信以自保，俟休明而观国。属王度
之清夷，复何求而不得？”然后为衡为冲，是效是则。成
天下之亹亹，定众人之惑惑。国家化造往古，政在求
贤，钓嘉鱼在丙穴，得奇士于滋川。故开辟之功，作之
于我，太平之人，匪降自天。余是以知玉帛之礼至矣，
《嘉鱼》之诗大焉。若乃日旰而食，思彼贤者，念兹在兹，
谁共天下？心不忘于寝处，目流咏于《风》《雅》。斯盖《嘉鱼》
之义，故可得而述也。